b"\n_START_ARTICLE_\nDalum\n_START_SECTION_\nFaciliteter\n_START_PARAGRAPH_\nDalumskolen fra 1911 er en to-tresporet skole med ca. 600 elever, fordelt p\xc3\xa5 0.-9. klassetrin, og 90 ansatte._NEWLINE_Dalum Idr\xc3\xa6ts-Forening eller Dalum IF er en fodboldklub, der benytter Dalum Stadion. Det var en af de tre klubber, der i 2006 dannede FC Fyn. De to Dalumhaller fra 1967 og 1987 er hjemsted for 11 idr\xc3\xa6tsforeninger._NEWLINE_Bydelens prim\xc3\xa6re handelsgade er Dalumvej, som er en indfaldsvej til Odense fra den Fynske Motorvejs afk\xc3\xb8rsel 51 og det sydvestlige Fyn. P\xc3\xa5 vejen ligger bl.a. et mindre indk\xc3\xb8bscenter, Dalumcentret, der \xc3\xa5bnede 1. november 1989 som en tilbygning til det eksisterende Kvickly-varehus._NEWLINE_Dalum betjenes af FynBus' bybusser og rutebiler og fra Fruens B\xc3\xb8ge Station i kvarteret Fruens B\xc3\xb8ge af DSB's regionaltog til Odense, Ringe og Svendborg p\xc3\xa5 Svendborgbanen.\n_START_SECTION_\nDalum Kloster\n_START_PARAGRAPH_\nDalum Kirke var nordfl\xc3\xb8jen af Dalum Kloster, som blev bygget af benediktiner-nonner, der flyttede hertil fra klosteret p\xc3\xa5 Nonnebakken i Odense i slutningen af 1100-tallet. Ved Reformationen overgik klosteret til Kronen, men nonnerne fik lov til at blive boende til deres d\xc3\xb8d. Snart forsvandt de oprindelige klosterbygninger, s\xc3\xa5 kun kirken stod tilbage. Men lidt mod vest \xe2\x80\x93 p\xc3\xa5 den anden side af den nuv\xc3\xa6rende Dalumvej \xe2\x80\x93 opstod efterh\xc3\xa5nden en herreg\xc3\xa5rd, som i 1682 fik navnet Christiansdal. Godsets jord blev efterh\xc3\xa5nden solgt fra, og i 1906 k\xc3\xb8bte de katolske Sankt Hedvigss\xc3\xb8stre hovedbygningen. De kaldte igen stedet Dalum Kloster og har siden drevet hvilehjem her.\n_START_SECTION_\nDalum H\xc3\xb8jskole\n_START_PARAGRAPH_\nChristen Kold startede i 1851 Ryslinge H\xc3\xb8jskole, hans f\xc3\xb8rste og Danmarks tredje\xc3\xa6ldste folkeh\xc3\xb8jskole efter R\xc3\xb8dding (1844) og Uldum (1849). Pga. pladsmangel flyttede han den til Dalby ved Kerteminde i 1853, og i 1862 flyttede han den til Dalum. Her d\xc3\xb8de han i 1870, og han blev begravet p\xc3\xa5 Dalum Kirkeg\xc3\xa5rd.\n_START_SECTION_\nDalum Landbrugsskole\n_START_PARAGRAPH_\nDalum Landbrugsskole blev i 1886 grundlagt i h\xc3\xb8jskolens bygninger. I 1889 blev navnet \xc3\xa6ndret til Dalum Landbrugs- og Mejeriskole, idet der ogs\xc3\xa5 blev oprettet mejeriskole. Dalum Landbrugsskole havde den 1. januar 1899 123 l\xc3\xa6rlinge og et tilliggende af 78 t\xc3\xb8nder land. Mejeriskolen blev udskilt i 1979 og er efter mange navne\xc3\xa6ndringer kommet til at hedde Kold College. Begge institutioner ligger trods navnet i Hjallese.\n_START_SECTION_\nDalum Papirfabrik\n_START_PARAGRAPH_\nDalum Papirfabrik \xe2\x80\x93 senere bare Dalum Papir \xe2\x80\x93 startede sin virksomhed lige ved Odense \xc3\x85 i januar 1875. Den var Danmarks st\xc3\xb8rste papirfabrik. Dens jordtilliggende af omtrent 22\xc2\xbd t\xc3\xb8nde land, hvoraf 13 td. land var bortforpagtede, de \xc3\xb8vrige optaget af fabriksbygninger, funktion\xc3\xa6rboliger, haver m.m. Fabrikken blev drevet ved 260 hk dampkraft og to vandturbiner samt besk\xc3\xa6ftigede omkring 180 arbejdere og funktion\xc3\xa6rer. Ved Landevejen oven for Dalum Bro l\xc3\xa5 Dalum M\xc3\xb8lle og en st\xc3\xb8rre samling af arbejderboliger. Endnu omkring \xc3\xa5r 1900 udgjorde fabriksbyen et s\xc3\xa6rskilt samfund._NEWLINE_De franske ejere indstillede produktionen 26. november 2012.\n_START_SECTION_\nStationsby og forstad\n_START_PARAGRAPH_\nDalum fik billetsalgssted p\xc3\xa5 Odense-N\xc3\xb8rre Broby-Faaborg Jernbane (1906-54) \xc3\xb8st for Hjallese. Dalum billetsalgssted er tegnet af arkitekten Emanuel Monberg. Bygningen er bevaret p\xc3\xa5 Hjallesegade 2. Den ligner ikke banens \xc3\xb8vrige stationer, fordi den var opf\xc3\xb8rt som ledvogterhus, men der var billetsalg fra banens start. Der kom aldrig sidespor. Papirfabrikken, som var en af banens st\xc3\xb8rste kunder, havde industrispor fra Fruens B\xc3\xb8ge Station, der ogs\xc3\xa5 ligger i Dalum Sogn \xe2\x80\x93 her grenede Brobybanen fra Svendborgbanen._NEWLINE_Det blev i Fruens B\xc3\xb8ge - ikke i Hjallese - at byudviklingen gik hurtigst. Her udviklede sig efterh\xc3\xa5nden et boligomr\xc3\xa5de i kraft af omfattende udstykninger fra Kristiansdal Hovedg\xc3\xa5rd. I 1906 havde Fruens B\xc3\xb8ge 329 indbyggere, i 1911 629 indbyggere, i 1916 2.090 indbyggere, i 1921 2.628 indbyggere, i 1925 2.985 indbyggere. Til sammenligning havde Dalum Fabriksby i 1906 475 indbyggere, i 1911 484 indbyggere, i 1916 505 indbyggere, i 1921 563 indbyggere og i 1925 595 indbyggere. Hjallese by havde i 1906 294 indbyggere, i 1911 370 indbyggere, i 1916 597 indbyggere, i 1921 1.089 indbyggere og i 1925 1.106 indbyggere. Samlet havde Dalum kommune i 1925 5.054 indbyggere. Dette voksede til 5.317 indbyggere i 1930, 5.814 indbyggere i 1935, 5.905 indbyggere i 1940, 6.186 indbyggere i 1945, 7.464 indbyggere i 1950, 8.719 indbyggere i 1955 og 11.093 indbyggere i 1960. Endnu i 1925 talte de tre bysamfund kun 92,7% af kommunens indbyggere, men fra 1930 blev hele kommunen regnet som forstad til Odense._NEWLINE_I 1930 havde Dalum 5.317 indbyggere, hvoraf 517 levede af landbrug m.v., 2.755 af industri og h\xc3\xa5ndv\xc3\xa6rk, 568 af handel og oms\xc3\xa6tning, 213 af transport, 505 af immaterial virksomhed, 341 af husgerning, 391 var ude af erhverv og 27 ikke havde oplyst levevej._NEWLINE_I 1950 havde Dalum 7.464 indbyggere fordelt p\xc3\xa5 2.222 husstande, efter n\xc3\xa6ringsveje fordelt s\xc3\xa5ledes: 403 levede af landbrug m.v., 4.034 af h\xc3\xa5ndv\xc3\xa6rk og industri, 1.121 af handel og oms\xc3\xa6tning, 354 af transport, 632 af administration og liberale erhverv, 803 af aldersrente, formue, pension og lignende, mens 117 ikke havde oplyst erhverv.\n_START_SECTION_\nKommunen\n_START_PARAGRAPH_\nDalum-Hjallese udgjorde en selvst\xc3\xa6ndig sognekommune indtil kommunalreformen i 1970, hvor den blev en del af Odense Kommune. Det gamle r\xc3\xa5dhus, opf\xc3\xb8rt i 1940, husede efter kommunalreformen bl.a. et omr\xc3\xa5dekontor. Efter en ombygning til 10 millioner kr. har bygningen siden 20. september 2008 huset Dalum Bibliotek, der flyttede fra Dalumskolens tidligere bygning."